ÚRAD VLÁDY
SLOVENSKEJ REPUBLIKY
    sekcia vládnej legislatívy

									Na rokovanie vlády SR
									dňa 30. októbra 2002 
									K materiálu č. 7840/2002
									K bodu č. 23

S T A N O V I S K O
k návrhu zákona, ktorým sa mení a dopĺňa zákon č. 245/2002 Z.z. o náhradnom výživnom a Fonde náhradného výživného a ktorým sa mení a dopĺňa zákon č. 94/1963 Zb. Zákon o rodine v znení neskorších predpisov (ďalej len „zákon o náhradnom výživnom“)

I

	Návrh zákona, ktorým sa mení a dopĺňa zákon č. 245/2002 Z.z. o náhradnom výživnom a Fonde náhradného výživného a ktorým sa mení a dopĺňa zákon č. 94/1963 Zb. Zákon o rodine v znení neskorších predpisov (ďalej len „zákon o náhradnom výživnom“) predkladá na rokovanie vlády Slovenskej republiky minister práce, sociálnych vecí a rodiny SR Ľ. Kaník mimo Plánu legislatívnych úloh vlády na rok 2002 na základe uznesenia vlády SR k zmenám legislatívnych noriem podmieňujúcich návrh štátneho rozpočtu na rok 2003.

II

	Cieľom predkladaného návrhu zákona je odstrániť nesúlad zákona o náhradnom výživnom s inými právnymi predpismi, a to vypustením článku I., ako aj odstrániť nesystémovosť zákona, ktorú tento zákon vniesol do sociálnej reformy, najmä v oblastiach štátnej sociálnej podpory a sociálnej pomoci. Zároveň sa navrhuje do zákona doplniť prechodné ustanovenia. 

	Predkladaný návrh zákona má pozitívny dopad na štátny rozpočet a  finančné prostriedky Fondu národného majetku Slovenskej republiky.

	Predkladaný návrh zákona nebol predmetom rokovania Legislatívnej rady vlády Slovenskej republiky.

III

	Sekcia vládnej legislatívy Úradu vlády Slovenskej republiky neuplatňuje k návrhu zákona, ktorým sa mení a dopĺňa zákon č. 245/2002 Z.z. o náhradnom výživnom a Fonde náhradného výživného a ktorým sa mení a dopĺňa zákon č. 94/1963 Zb. Zákon o rodine v znení neskorších predpisov (ďalej len „zákon o náhradnom výživnom“) žiadne pripomienky a odporúča návrh zákona            s c h v á l i ť  v predloženom znení.

Bratislava 28. októbra 2002
Vypracovala: J. Fischerová

									Štefan G r m a n
									generálny riaditeľ
   								    sekcie vládnej legislatívy